**ځوی د افغانستان**

نور له ځان او له جهانه خبردار نه یمه زه

دومره پوه یم چه مجنون یم او هښیار نه یمه زه

د وطن لیلی بهر کړم د وصال له کجاوي نه

خوب د مرګ وینم هرکله چه بیدار نه یمه زه

مور می لور وه د سپین غر پلار می ځوي و د تورغر

زه یم ځوی د افغانستان د مور او پلار نه یمه زه

د څیښتن فضلونه ډیر دي خو دا لوی فضل د خداي دي

چه د خلکو خدمتګار یم او بادار نه یمه زه

وطندار د هر افغان یم چه د روس سره جنګیږی

د پردي د غلامانو وطندار نه یمه زه

نشم عرش ته زه ختلی د راکی\* د غرو له څوکو

که ویشتلی په پیچومو د آسمار نه یمه زه

که کشمیر او په مري\* کښې ځان ته جوړي ښکلی کړم

سپیڅلی اتل ځوي د ننګرهار نه یمه زه

اوس چه زوړ ئی ته پژواکه د ګناه طاقت دِ نشته

لاپي مکوه چټی چه ګنهکار نه یمه زه.

عبدالرحمن پژواک، واشنګتن، اکتوبر ۱۹۸۵

\*راکی: په امریکا کشې د غرونو یوه سلسله

\*مري: په پاکستان کښې یو ښکلی ځاي